Sklep I Ips 284/2003
Datum: 2003-09-25T02:00:00.000+02:00
ecli: ECLI:SI:VSRS:2003:I.IPS.284.2003
sodisce: Vrhovno sodišče
oddelek: Kazenski oddelek
podrocje: KAZENSKO PROCESNO PRAVO
institut: zahteva za varstvo zakonitosti - dovoljenost - zahteva vložena zoper sklep o podaljšanju pripora

## Jedro

Od 13.7.2003 dalje ni več mogoče vložiti zahteve za varstvo zakonitosti zoper sklep, s katerim senat po preteku dveh mesecev od zadnjega sklepa o priporu preizkuša, ali so še dani razlogi za pripor (2. odstavek 207. člena ZKP).

## Izrek

Zahteva zagovornika obtožene G.M. za varstvo zakonitosti se zavrže kot nedovoljena.

## Obrazložitev

Okrožno sodišče na Ptuju je s sklepom z dne 18.7.2003 zoper obtoženo G.M. na podlagi 2. odstavka 207. člena Zakona o kazenskem postopku (ZKP) podaljšalo pripor iz pripornega razloga ponovitvene nevarnosti po 3. točki 1. odstavka 201. člena ZKP. Višje sodišče v Mariboru je z uvodoma navedenim sklepom pritožbo obtoženkinega zagovornika zoper navedeni sklep zavrnilo kot neutemeljeno.

Obtoženkin zagovornik je dne 19.8.2003 zoper navedeni pravnomočni sklep vložil zahtevo za varstvo zakonitosti zaradi "kršitve določb ZKP, ki so vplivale na zakonitost odločbe" in predlagal, da Vrhovno sodišče izpodbijani odločbi razveljavi ter pripor zoper obtoženko odpravi.

Zahteva za varstvo zakonitosti ni dovoljena.

V Uradnem listu Republike Slovenije z dne 13.6.2003, št. 56/2003, je bil objavljen Zakon o spremembah in dopolnitvah Zakona o kazenskem postopku (ZKP-E), ki je začel veljati trideseti dan po objavi, to je 13.7.2003. S tem zakonom je bilo spremenjeno tudi določilo 4. odstavka 420. člena ZKP, tako da se sme med kazenskim postopkom, ki ni pravnomočno končan, vložiti zahtevo za varstvo zakonitosti le zoper pravnomočno odločbo o odreditvi pripora, zoper odločbo o podaljšanju pripora po vložitvi obtožnice (2. odstavek 272. člena ZKP) in zoper odločbo vrhovnega sodišča o podaljšanju pripora (2. odstavek 205. člena ZKP). Tako od 13.7.2003 dalje ni več mogoče vložiti zahteve za varstvo zakonitosti zoper sklep, s katerim senat po preteku dveh mesecev od zadnjega sklepa o priporu preizkuša, ali so še dani razlogi za pripor (2. odstavek 207. člena ZKP). Prav tak sklep pa zagovornik izpodbija z vloženo zahtevo za varstvo zakonitosti. Zato je vrhovno sodišče zahtevo za varstvo zakonitosti zavrglo kot nedovoljeno (2. odstavek 423. člena ZKP).